রামের কেমন সন্দেহ হল। কোন বিপদের কথা বলছে লোকটা? জানল কি করে! মিটিমিটি হেসে লোকটা যেন মনের কথা পড়ে ফেলে বললে, “অধমের নাম শকুনি। ওই যে একটু আগে যুধিষ্ঠির এসে বড় বড় কথা বলে গেল, আমি ওদেরই মামা। তা মশাই বুঝি আমার ভাগ্নার সব কথা বিশ্বাস করে বসে আছেন না?” মুখে চুক চুক আওয়াজ করে আবার বলতে লাগল, “আরে মশাই, নিজের ভাগ্না বলে চোখ উলটে থাকবে এমন বান্দা শকুনি নয়! আচ্ছা, ওদের সাথে মেশার আগে আপনার এট্টূ মনে হল না, যে পরিবারে পাঁচ স্বামী মিলে এক বৌ রাখে, তাদের কালচারটা কী হতে পারে? আর এই তো আপনার ঘরের বৌ পালিয়েছে, সে কি আমার জানার কথা? বলুন! কিন্তু জানি তো! কে বা কারা এটা রটাচ্ছে এবার ভাবুন!”